ส่วนที่ 1

ข้อมูลสรุป (EXECUTIVE SUMMARY)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

1.  ลักษณะการประกอบธุรกิจ

บริษัท ศรีไทยซุปเปอร์แวร์ จำกัด (มหาชน) “บริษัทฯ” ประกอบธุรกิจหลักในการผลิตและจำหน่าย
สินค้าพลาสติกที่ใช้ในครัวเรือน ชิ้นส่วนเครื่องใช้ไฟฟ้า ชิ้นส่วนรถยนต์และรถจักรยานยนต์
เปลือกหม้อแบตเตอรี่รถยนต์และรถจักรยานยนต์ ถังบรรจุสี ลังบรรจุขวดเครื่องดื่ม พาเลท ถังขยะ
โต๊ะ เก้าอี้พลาสติก ฯลฯ โดยมีโรงงาน 3 โรงงาน ที่ผลิตสินค้าเหล่านี้ ตั้งอยู่ที่ถนนสุขสวัสดิ์
กรุงเทพฯ นิคมอุตสาหกรรมบางปู สมุทรปราการ และนิคมอุตสาหกรรมอมตะนคร ชลบุรี
นอกจากนั้นบริษัทฯยังมีธุรกิจหลักอีกประเภทหนึ่ง คือ
ผลิตและจำหน่ายเครื่องใช้บนโต๊ะอาหารและในครัวซึ่งทำจากเมลามีน
โรงงานตั้งอยู่ที่เขตอุตสาหกรรมสุรนารี นครราชสีมา

กลุ่มบริษัทฯวางกลยุทธ์ให้การทำธุรกิจมีลักษณะครบวงจร ลดการพึ่งพาธุรกิจนอกกลุ่ม ดังนั้น การ
ลงทุนในบริษัทย่อยและบริษัทร่วมจึงมักเป็นการลงทุนในธุรกิจประเภทเดียวกัน
หรือการขยายตัวในแนวตั้ง (VERTICAL INTEGRATION) มากกว่าการขยายตัวในแนวนอน
(HORIZONTAL INTEGRATION) ภาพรวมของกลุ่มบริษัทฯแยกธุรกิจหลักเป็น 3 สาย คือ
สายธุรกิจเมลามีน สายธุรกิจพลาสติก และสายสนับสนุน คือ
สายธุรกิจแม่พิมพ์ซึ่งถือเป็นหัวใจในการทำธุรกิจนี้
สำหรับบริษัทที่ไม่อยู่ในสายธุรกิจหลักของกลุ่มบริษัทฯ จะถูกจัดอยู่ในสายธุรกิจอื่น

บริษัทฯเป็นผู้นำในวงการผลิตภัณฑ์เมลามีน
โดยเป็นผู้ผลิตรายใหญ่และมีกำลังการผลิตมากที่สุดในประเทศไทย
และเป็นบริษัทผู้ขายสินค้าเพียงแห่งเดียวในประเทศไทยที่มีระบบขายตรง ซึ่งจากศักยภาพดังกล่าว
ทำให้บริษัทฯสามารถรองรับการเติบโตของตลาดทั้งภายในประเทศและต่างประเทศได้
และสามารถเข้าถึงกลุ่มลูกค้าได้อย่างกว้างขวาง ประกอบกับสินค้าเมลามีน 100%
ของบริษัทฯเป็นสินค้าที่มีคุณภาพดี ลวดลายสวยงาม และมีรูปแบบของผลิตภัณฑ์ที่ทันสมัย
ทำให้ลูกค้าเกิดความเชื่อมั่นในด้านตราสินค้าของบริษัทฯ และไว้วางใจในคุณภาพ
ความปลอดภัยของผลิตภัณฑ์เมลามีนของบริษัทฯ
ถึงแม้ว่าจะมีการแข่งขันด้านราคาของสินค้าจากประเทศจีน
แต่คุณภาพสินค้าจีนก็ยังด้อยกว่าคุณภาพสินค้าของบริษัทฯมาก

สายธุรกิจพลาสติก กลุ่มบริษัทเป็นผู้นำในวงการสินค้าพลาสติก โดยบริษัทฯมีกำลังการผลิตรวมทั้ง 3
โรงงาน สูงถึง 35,800 ตันต่อปี
และมีความเชี่ยวชาญในการผลิตสินค้าพลาสติกที่ต้องการความเที่ยงตรงสูง เช่น ชิ้นส่วนอุตสาหกรรม
เป็นต้น ซึ่งเป็นธุรกิจที่มีศักยภาพสูง
สามารถเติบโตได้อีกมากในอนาคตตามการเติบโตของเศรษฐกิจของประเทศไทย
อีกทั้งบริษัทฯยังมีความหลากหลายของสินค้าและบริการที่ครบวงจร
เนื่องจากมีบริษัทในเครือที่สามารถผลิตแม่พิมพ์ได้ตรงกับความต้องการของลูกค้า
ทำให้บริษัทฯมีศักยภาพที่จะแข่งขันกับคู่แข่งในอุตสาหกรรมพลาสติก
ไม่ว่าจะเป็นการแข่งขันในด้านคุณภาพของสินค้า การส่งมอบตรงเวลา หรือตราสินค้า
ซึ่งเป็นสิ่งสำคัญมากในการสร้างความน่าเชื่อถือแก่ลูกค้า
ประกอบกับธุรกิจพลาสติกเป็นธุรกิจที่ต้องใช้เงินลงทุนสูง
บริษัทฯจึงมีคู่แข่งที่เป็นโรงงานพลาสติกขนาดใหญ่อยู่เพียงไม่กี่แห่ง

สายธุรกิจแม่พิมพ์ ซึ่งเป็นสายสนับสนุนนั้น
มีบริษัทในเครือที่เป็นบริษัทชั้นนำขนาดใหญ่ในประเทศไทยที่ดำเนินธุรกิจรับจ้างผลิตแม่พิมพ์ฉีดพลาสติกสำหรับใช้งานในอุตสาหกรรมยานยนต์และเครื่องใช้ไฟฟ้าที่มีความละเอียด
เที่ยงตรงในชิ้นงาน และสามารถผลิตแม่พิมพ์ได้หลายขนาด ตั้งแต่ขนาดน้ำหนักตั้งแต่ 200 กิโลกรัม
ถึง 10,000 กิโลกรัม เนื่องจากความต้องการแม่พิมพ์ฉีดพลาสติกของอุตสาหกรรมต่างๆ
ยังสูงกว่ากำลังการผลิตและขีดความสามารถของผู้รับจ้างผลิตในประเทศไทย
ทำให้ภาวะการแข่งขันในอุตสาหกรรมแม่พิมพ์
เป็นการแข่งขันของผู้ประกอบการที่จะต้องแข่งกับตัวเองในการเพิ่มขีดความสามารถในการผลิตแม่พิมพ์ฉีดพลาสติกที่มีความละเอียด
เที่ยงตรง และซับซ้อนสูงมากขึ้น รวมถึงการพัฒนาบุคลากรและจัดหาเครื่องมืออุปกรณ์ที่ทันสมัย
เพื่อสามารถตอบสนองต่อความต้องการภายในประเทศ และลดการนำเข้าแม่พิมพ์จากต่างประเทศ

2.  ปัจจัยความเสี่ยง

การที่บริษัทฯดำเนินธุรกิจผลิตและจำหน่ายสินค้าพลาสติกและเมลามีนทั้งภายในประเทศและต่างประเทศ
จึงมีการให้สินเชื่อแก่ลูกค้า การนำเข้าเครื่องจักร
และการกู้ยืมเงินจากสถาบันการเงินเพื่อใช้ในการ ลงทุนและดำเนินงาน
ซึ่งการดำเนินธุรกิจปกติดังกล่าว
ทำให้บริษัทฯมีความเสี่ยงที่ก่อให้เกิดผลกระทบต่อการดำเนินธุรกิจของบริษัทฯได้
โดยแบ่งเป็นหัวข้อหลักๆ ดังนี้

-   ความเสี่ยงด้านการตลาด

-   ความเสี่ยงด้านราคาวัตถุดิบ

-   ความเสี่ยงด้านการผลิต

-   ความเสี่ยงด้านการเงิน

-   ความเสี่ยงเกี่ยวกับการไม่สามารถจ่ายเงินปันผล

อย่างไรก็ตาม บริษัทฯได้วางแนวทางรองรับความเสี่ยงตามปัจจัยความเสี่ยงต่างๆ
และผลกระทบที่อาจเกิดขึ้นจากความเสี่ยงนั้น ซึ่งบริษัทฯได้เปิดเผยรายละเอียดเพิ่มเติมแล้วในส่วนที่
2 หัวข้อปัจจัยความเสี่ยง ทั้งนี้ นอกเหนือจากความเสี่ยงอันเกิดจากการดำเนินธุรกิจปกติของบริษัทฯ
บริษัทฯไม่มีความเสี่ยงจากนิติกรรมอื่นใดที่อาจก่อให้เกิดผลกระทบและความเสียหายแก่บริษัทฯอย่างเป็นสาระสำคัญ

3.  โครงสร้างของกลุ่มบริษัทและรายการที่เกี่ยวโยงกัน

เนื่องจากกลุ่มบริษัทให้ความสำคัญกับการขยายตัวในแนวตั้ง (VERTICAL INTEGRATION)
เพื่อลดการพึ่งพาธุรกิจนอกกลุ่ม และเพิ่มศักยภาพการแข่งขันของกลุ่มบริษัท ดังนั้น
กลุ่มบริษัทจึงมีรายการระหว่างกันกับบริษัทย่อย บริษัทร่วม และบริษัทอื่นที่เกี่ยวข้องกัน
ซึ่งมีบางบริษัทที่เข้าข่ายเป็นบริษัทที่เกี่ยวโยงกันกับบริษัทฯ (CONNECTED COMPANY)
แต่อย่างไรก็ตาม
รายการค้าที่เกิดขึ้นระหว่างบริษัทฯกับบริษัทในเครือหรือบริษัทที่เกี่ยวโยงกันก็เป็นรายการค้าปกติที่ยึดถือราคาตลาดทางการค้าทั่วไปเป็นเกณฑ์เหมือนการค้ากับบุคคลภายนอก
โดยบริษัทฯได้เปิดเผยรายละเอียดของรายการระหว่างกันกับบริษัทในเครือและบริษัทที่เกี่ยวโยงกัน
และความสัมพันธ์ระหว่างบริษัทฯกับบริษัทที่เกี่ยวโยงกันในส่วนที่ 2 หัวข้อรายการระหว่างกัน และ
หมายเหตุประกอบงบการเงินสำหรับปี สิ้นสุด 31 ธันวาคม พ.ศ. 2548 หน้า 66 ถึง 78

4.  สรุปฐานะการเงินและผลการดำเนินงาน

บริษัทฯมีฐานะการเงินมั่นคงมาก มีสภาพคล่องทางการเงินในระดับที่เหมาะสม
และบริษัทในเครือมีผลประกอบการที่ดี บริษัทฯจึงมีกำไรสะสมและมีการสำรองตามกฎหมายมากขึ้น
อีกทั้งยังสามารถจ่ายเงินปันผลจากผลการดำเนินงานปี พ.ศ. 2548 อย่างไรก็ตาม ในปี พ.ศ.
2548 บริษัทฯต้องประสบปัญหาการเพิ่มขึ้นของราคาเม็ดพลาสติก
ซึ่งเป็นวัตถุดิบสำคัญในการผลิตผลิตภัณฑ์พลาสติก และการเพิ่มขึ้นของต้นทุนการผลิต
ตามผลกระทบจากราคาน้ำมันที่สูงขึ้น
แต่บริษัทฯก็สามารถบรรเทาปัญหานี้ได้โดยการเน้นทำธุรกิจรับจ้างผลิต
ซึ่งเป็นธุรกิจที่บริษัทฯไม่ต้องรับความเสี่ยงจากการผันผวนของราคาวัตถุดิบ
และการปรับราคาขายของสินค้า ประกอบกับการรับคำสั่งซื้อจากลูกค้าล่วงหน้าไม่เกิน 1 เดือน

ด้วยฐานลูกค้าของบริษัทฯที่มีมากมายทั้งในประเทศและต่างประเทศ
และบริษัทฯมีความมุ่งมั่นที่จะขยายตลาดในเชิงรุกและการเข้าถึงลูกค้ากลุ่มใหม่ๆ มากขึ้น
โดยเน้นการออกแบบและพัฒนาผลิตภัณฑ์ การเพิ่มมูลค่าให้กับสินค้า
รวมถึงการคิดค้นและหาผลิตภัณฑ์ใหม่ๆ ออกจำหน่ายสู่ตลาด
อีกทั้งผู้บริโภคมีความเชื่อมั่นในคุณภาพและตราสินค้าของบริษัทฯ
ทำให้ยอดขายของบริษัทฯมีศักยภาพที่จะเติบโต และสามารถแข่งขันกับผู้ประกอบการรายอื่นได้

โครงสร้างของกลุ่มบริษัทมีความแข็งแกร่ง เนื่องจากกลุ่มบริษัทเน้นการประกอบธุรกิจแบบครบวงจร
ลดการพึ่งพาธุรกิจนอกกลุ่ม
ทำให้บริษัทฯสามารถควบคุมคุณภาพของผลิตภัณฑ์หรือบริการของกลุ่มบริษัทให้เป็นมาตรฐานเดียวกัน
และสามารถจัดหาได้ในราคาที่เหมาะสม อีกทั้งยังก่อให้เกิดการหมุนเวียนของรายได้
ภายในกลุ่มบริษัท ประกอบกับได้มีการปรับโครงสร้างของกลุ่มบริษัทให้เหมาะสมต่อการดำเนินธุรกิจ
และการจัดตั้งบริษัทร่วมทุนต่างๆ เพื่อเป็นการขยายตลาดและเพิ่มความหลากหลายของสินค้า

นอกจากนี้ การพัฒนาบุคลากรให้มีความรู้ความสามารถ และส่งเสริมการเรียนรู้วิทยาการใหม่ๆ
รวมถึงการนำเทคโนโลยีสารสนเทศที่ทันสมัยมาช่วยในการดำเนินธุรกิจของบริษัทฯ
เพื่อเป็นการรองรับการเติบโตของกิจการ
ตลอดจนช่วยให้องค์กรทันต่อการเปลี่ยนแปลงของโลกยุคปัจจุบันและอนาคต
ซึ่งจะส่งผลให้ธุรกิจของกลุ่มบริษัทสามารถเติบโตและก้าวหน้าได้อย่างต่อเนื่องและมั่นคง
และจะเป็นการเพิ่มมูลค่าเงินลงทุนของผู้ถือหุ้นในที่สุด

อนึ่ง การวิเคราะห์ผลการดำเนินงานด้วยอัตราส่วนทางการเงิน ภาพรวมการดำเนินธุรกิจ
และผลการดำเนินงานในปี พ.ศ. 2548 ที่ผ่านมา บริษัทฯได้เปิดเผยรายละเอียดเพิ่มเติมในส่วนที่
2 หัวข้อฐานะการเงินและผลการดำเนินงาน

5.  ข้อมูลอื่น

5.1) บริษัทฯได้ดำเนินการซื้อหุ้นสามัญคืนเพื่อการบริหารทางการเงินตั้งแต่วันที่ 1 มิถุนายน พ.ศ.
2548 ถึงวันที่ 30 พฤศจิกายน พ.ศ. 2548 ซึ่งเป็นวันปิดโครงการซื้อหุ้นคืน
บริษัทฯได้ซื้อหุ้นสามัญคืนเป็นจำนวนทั้งสิ้น 14,723,806 หุ้น หรือคิดเป็นร้อยละ 5.15
ของจำนวนหุ้นสามัญทั้งหมด ในราคาถัวเฉลี่ย 8.65 บาทต่อหุ้น คิดเป็นจำนวนเงินรวม
127,309,640 บาท และคงเหลือหุ้นในมือผู้ถือหุ้นจำนวน 270,990,480 หุ้น ทั้งนี้
บริษัทฯสามารถเริ่มจำหน่ายหุ้นที่ซื้อคืนตั้งแต่วันที่ 1 มิถุนายน พ.ศ. 2549 ถึงวันที่ 30 พฤศจิกายน
พ.ศ. 2551 ตาม โครงการซื้อหุ้นสามัญคืนที่กำหนดไว้

5.2) เมื่อวันที่ 16 มิถุนายน พ.ศ. 2548 บริษัทฯได้ลงนามในสัญญาแก้ไขเพิ่มเติมสัญญาให้สินเชื่อ
ฉบับที่ 2 กับธนาคารนครหลวงไทย จำกัด (มหาชน) และธนาคารกรุงเทพ จำกัด (มหาชน)
ซึ่งครอบคลุมเงินกู้ใน
โครงการเงินทุนหมุนเวียนเพื่อการอนุรักษ์พลังงานที่บริษัทฯขอสินเชื่อเพิ่มจากธนาคารนครหลวงไทย
จำกัด (มหาชน) จำนวน 20.73 ล้านบาท
สำหรับการจัดหาเครื่องจักรและอุปกรณ์ของโรงงานอมตะนคร ชลบุรี
และการขอวงเงินสินเชื่อหมุนเวียนเพิ่มเติมจากเดิม 300 ล้านบาท เป็น 400 ล้านบาท
จากทั้งสองธนาคาร

5.3) เมื่อวันที่ 12 สิงหาคม พ.ศ. 2548 นายสุมิตร เลิศสุมิตรกุล ประธานกรรมการของบริษัทฯ
ได้ถึงแก่กรรม โดยสมเด็จพระเทพรัตนราชสุดาฯ สยามบรมราชกุมารี
ทรงพระกรุณาโปรดเกล้าโปรดกระหม่อมเสด็จพระราชดำเนินในการพระราชทานเพลิงศพ
เมื่อวันศุกร์ที่ 10 มีนาคม พ.ศ. 2549

ในคราวประชุมคณะกรรมการบริษัท ครั้งที่ 5/2548 เมื่อวันที่ 7 กันยายน พ.ศ. 2548
คณะกรรมการบริษัทมีมติเป็นเอกฉันท์แต่งตั้งนายสนั่น อังอุบลกุล กรรมการผู้จัดการ
ให้ดำรงตำแหน่งประธานกรรมการบริษัทและกรรมการผู้จัดการ
โดยไม่มีการแต่งตั้งกรรมการทดแทนนายสุมิตร เลิศสุมิตรกุล

5.4) ในปี พ.ศ. 2548 ที่ผ่านมา บริษัทฯได้มีการปรับโครงสร้างทางธุรกิจในกลุ่ม
เพื่อเสริมสร้างความแข็งแกร่ง ได้แก่ การเพิ่มสัดส่วนการถือหุ้นและเพิ่มทุนในบริษัทในเครือ
การเลิกกิจการบริษัทที่ไม่สามารถทำกำไรได้
การจัดตั้งบริษัทใหม่เพื่อเพิ่มศักยภาพในด้านการตลาดของกลุ่มบริษัทให้ครอบคลุมสินค้าและตลาดได้กว้างขวางขึ้น
เป็นต้น อีกทั้งบริษัทฯมีแผนการปรับโครงสร้างองค์กร โดยการแบ่งกลุ่มธุรกิจใหม่เป็น 4 กลุ่ม
ประกอบด้วย กลุ่มธุรกิจพลาสติก กลุ่มธุรกิจเมลามีน กลุ่มธุรกิจการค้า และกลุ่มการเงิน
เพื่อรับมือกับภาวะการแข่งขันและการขยายตัวของธุรกิจทั้งในเชิงรายได้และในด้านการขยายไปสู่ธุรกิจใหม่ในอนาคต

5.5)
บริษัทฯจัดให้มีระบบการควบคุมภายในให้เป็นไปตามกฎระเบียบภายในของบริษัทฯและตามระเบียบข้อบังคับทางกฎหมาย
และจัดให้มีระบบการตรวจสอบภายในอย่างเพียงพอ ครอบคลุมทั้งด้านการเงิน
การปฏิบัติงานและดำเนินงาน ซึ่งระบบการตรวจสอบดังกล่าว
บริษัทฯได้มอบหมายให้ฝ่ายตรวจสอบภายในอยู่ภายใต้การกำกับดูแลของคณะกรรมการตรวจสอบ
โดยมีการรายงานผลการตรวจสอบต่อคณะกรรมการ ตรวจสอบและกรรมการผู้จัดการ

นอกจากนี้
คณะกรรมการบริษัทได้ตระหนักถึงความสำคัญของการกำกับดูแลกิจการที่ดีตามหลักเกณฑ์ที่ตลาดหลักทรัพย์แห่งประเทศไทยได้แนะนำไว้
เพื่อเพิ่มความโปร่งใส ความสามารถในการแข่งขัน
และเพิ่มความเชื่อมั่นต่อผู้ถือหุ้นและผู้มีส่วนได้เสีย
โดยในปีที่ผ่านมาบริษัทฯได้ยึดถือปฏิบัติตามนโยบายการกำกับดูแลกิจการที่ดีที่บริษัทฯได้ประกาศไว้
ซึ่งบริษัทฯได้ชี้แจงผลของการปฏิบัติไว้ในส่วนที่ 2 หัวข้อการจัดการ